Un gol e trê ponts. L’Udin al vinç in cjase cuintri de Fiorentina, dopo vê patît e soredut dopo vê savût resisti, reagjî e palesâ caratar e voie di scombati. Il belanç de partide di îr al è positîf no dome pal risultât finâl ma ancje pe muse che la scuadre di Guidolin e à mostrât dilunc vie dal incuintri e soredut tal secont timp.
Cun dut achel al reste ancjemò un grum ce fâ, soredut par dâ continuitât ae tignude dal cjamp e concretece al atac, che al segne pôc, in gjenerâl, e in particolâr al rive a fâ gol pocjissim su azion. La trasfierte a Turin cuintri de Juve, proibitive su la cjarte ma no impossibile, nus disarà se pardabon l’Udin al à rivât a cambiâ pas e a cjapâ sù une ande gnove, plui concrete, plui divertente e plui interessante.
Il prin timp si vierç cu la Fiorentina che e fâs zirâ la bale miôr da blancs e neris, che a patissin la cundizion tecniche e atletiche dai aversaris. I ospits a àn plui iniziative e si rindin plui pericolôs in atac. Brkič al siere ben la sô puarte e lis incursions dal ex Cuadrado e di Aquilani no àn sucès, intant che su Pepito Rossi a vegnin dopleadis lis marcjaduris e il so talent al ven neutralizât.
Passe une mieze ore dopo de viertidure de partide al rive il gol dal Udin: punizion di Di Natale che al met la bale tal mieç par Pereyra che cul cjâf le tocje chel cincinin che al covente par che e rivi sui pîts di Hertaux che al segne. Al è il svolt, pal prin timp e pe partide interie.
Cun di fat, soredut dopo dal interval, la Fiorentina e va in crisi, intant che l’Udin al cres. La scuadre di Montella, se prime e jere biele ma no masse concrete, ancje par vie dal bon lavôr dal puartîr furlan, tal secont timp e devente brutute, e piert cjamp e iniziative a pro dai parons di cjase che cul passâ dal timp a paronin pardabon la partide e si rindin in plui ocasions pericolôs des bandis di Neto, che però si fâs cjatâ simpri tal puest just tal moment just.
In evidence, in cheste fase, Fernandes, Gabriel Silva e soredut Pereyra e Muriel, che cuant che al cjape il puest di Di Natale i da une marcje in plui a dute la scuadre.
Dongje dal caratar e dal risultât, un altri aspiet positîf de partide al è propit il rindiment individuâl di tancj di lôr. Sperìn in ben pal avignî.
Cuintri de Juve si viodarà se, cemût che a sperin ducj i tifôs, chê di îr no je stade dome une prestazion casuâl e ocasionâl.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn